Danubiaprint

Danubiaprint (do roku 1990: Pravda; podrobnosti o názvoch pozri nižšie) bol v rokoch 1945-1999 tlačiarenský a vydavateľsko-nakladateľský podnik na Slovensku. Do roku 1996 to bol podnik v štátnom vlastníctve (v rokoch 1990-1996 presnejšie: štátny podnik), od roku 1997 to bola akciová spoločnosť.

Názvy a právne formy 
Podnik bol založený v roku 1945 pod názvom Pravda, grafické a vydavateľské podniky; vznikol znárodnením dovtedajších podnikov Andrej, účastinná spoločnosť a Slovák, novinová a nakladateľská účastinná spoločnosť. Išlo o účelové zariadenie KSS. K 1. 1. 1953 bol názov podniku zmenený na Pravda, vydavateľstvo KSS a k 1. 1. 1968 na Pravda, tlačový kombinát KSS. Tento kombinát bol v roku 1990 pretransformovaný na štátny podnik a premenovaný na Danubiaprint, š. p., resp. od roku 1994 DANUBIAPRINT Bratislava, š. p.. V januári 1997 bol tento podnik sprivatizovaný a premenovaný na Danubiaprint, a. s. (Tu ale treba upresniť, že de iure bola spoločnosť Danubiaprint, a.s. založená už v roku 1996 ako samostatný podnik pod názvom DUNAJSKÉ TLAČIARNE, a. s. a tento samostatný podnik k januáru 1997 sprivatizoval dovtedajší štátny podnik Danubiaprint a prevzal jeho meno). Danubiaprint, a.s. je od roku 1999 v konkurze (stav 2022).

Od roku 1991 tento podnik čiastočne vydával aj pod značkou Danubiapress.

Charakteristika 
Do roku 1990 sa podnik delil na tri relatívne samostatné organizačné zložky:
Vydavateľstvo Pravda (názov 1968-1969: Journal) - Vzniklo v roku 1945. Spočiatku vydávalo najmä denník Pravda, ale v 70. a 80. rokoch už vydávalo denníky Pravda, Új Szó, Roľnícke noviny, Večerník, Hlas ľudu, Smer, Východoslovenské noviny a Večer a časopisy Nové slovo, Život, Roháč, Televízia, Rozhlas a televízia, Expres, Stop auto-moto revue a Rodina.
Nakladateľstvo Pravda (staršie názvy: 1953-1968: Slovenské vydavateľstvo politickej literatúry, 1968-1970: Nakladateľstvo Epocha) - Vzniklo v roku 1945. Vydávalo politické knihy (vrátane učebníc, encyklopédií a podobne) a stranícke materiály (vrátane periodík) pre KSS. V rokoch 1953 - 1959 bolo samostatným národným podnikom.
Tlačiarenské závody Pravda - Vznikli v roku 1945 (respektíve ako samostatná organizačná zložka až v roku 1968). Toto boli dobre vybavené tlačiarne, ktoré tlačili najmä veľa produktov Vydavateľstva Pravda a Nakladateľstva Pravda.
V období okolo roku 1990 sa v rámci štátneho podniku rozlišoval "Závod 01" (budova na Štúrovej ulici č. 4, ktorá bola hlavnou budovou Pravdy v rokoch 1960-1988), "Závod 02" (dnešný Tower 115 na Pribinovej ulici, vtedy čerstvo dostavaný) a "Závod 03" (Žilina); tieto závody sa spravidla uvádzali za menom podniku pri jeho uvádzaní vo vytlačených knihách a podobne. Pokiaľ ide o tlač, v 90. rokoch sa v Danubiaprinte, š. p. tlačili skoro všetky slovenské denníky. 

Vydávanie periodík, teda činnosť Vydavateľstva Pravda, v roku 1990 prešlo na nový štátny podnik Apollopress, od júla 1991 nazývaný SLOVAKOPRESS, š.p. (v roku 1996 zmenený na súkromnú a.s., v roku 2002 premenovaný, v roku 2021 zrušený). Čoskoro nato (rôzne v rokoch 1991 až 1993) však jednotlivé noviny a časopisy začali byť vydávané úplne inými vydavateľmi, konkrétne napr. Pravdu a Nové slovo začala vydávať spoločnosť P E R E X, a. s., Život, Televíziu (Eurotelevíziu) a Rodinu začala vydávať spoločnosť EUROSKOP, a. s., Roľnícke noviny začala vydávať spoločnosť RONO PRESS akciová spoločnosť a Új Szó začala vydávať spoločnosť VOX NOVA, a. s. Na druhej strane však neskoršia akciovka Danubiaprint, a.s. vlastnila (do roku 1999) aj vydavateľstvo H-Press, ktoré vydávalo denníky Večerník, Hlas a Smer, a vlastnila aj vydavateľstvo R-Press, známe najmä vydávaním denníka Slovenská republika.

Tlačiarne skrachovaného Danubiaprintu prevzal v roku (?)1999 podnik Versus, a. s. (resp. 1999-2000 Versus, s.r.o.) zo skupiny Grafobal Ivana Kmotríka. Tlačiarne Versusu (nachádzajúce sa pri Toweri 115) boli činné do roku 2016, keď boli zrušené (presunuté do zahraničia) a zbúrané.

Referencie 

Vydavateľstvá na Slovensku
Zaniknuté podniky na Slovensku